NASLOV RADIONICE

### KAROLINA, ZLATNA RIBICA UČI O PRIVATNOSTI - ČOZ

Cilj radionice:

U ovoj lekciji djeca će učiti tri važna načina na koja se koristi pojam “privatnost”. Uče da identificiraju situacije u kojima ljudi imaju i one u kojima nemaju privatnost. Također će učiti o vrstama stvari koje ljudi žele sačuvati privatnim, kao što su razmišljanja, osjećanja i razgovori. Uče načine kako se ljudi ponašaju da bi održali privatnost, kao što je izdvajanje od drugih i čuvanje tajni.

Ishodi učenja i poučavanja:

Kognitivni domen (znanje):

* Definisati privatnost
* Opisati neke od čestih predmeta privatnosti

Psiho-motorni domen (rad, vještine):

* Prepoznati situacije u kojima je privatnost prisutna i one u kojima nije

Afektivni domen (stavovi):

* Opravdati određena pošanja u kojima je potrebna privatnost

Vrijeme: 45 minuta

Uzrast: I razred

Dimenzije GOO:

* ***Društvena dimenzija povezana sa ostalim dimenzijama:*** Socijalne vještine
* ***Međukulturna dimenzija povezana s ostalim dimenzijama:*** Doprinos razvoju razredne zajednice kao cjeline.
* ***Privatnost***

Korelacija:

* MOJA OKOLINA: Kućni ljubimci i briga za njih
* MUZIČKA KULTURA: Na morskom dnu (pjesma iz filma Mala sirena) - <https://www.youtube.com/watch?v=BjNHUr3xuZA>
* BOSANSKI, HRVATSKI, SRPSKI JEZIK I KNJIŽEVNOST: Dugometražni crtani film Mala sirena – medijska kultura;

Dramatizacija priče Karolina, zlatna ribica uči o privatnosti

* LIKOVNA KULTURA: Izrada papirnih lutaka – likova iz priče, kako bi se napravila dramatizacija

Provođenje radionice:

1. **Evokacija**

Objasniti djeci šta je privatnost i pitajte ih koje su neke od stvari koje bi ljudi htjeli zadržati privatnim.

1. **Razumijevanje značenja**

Pripremite djecu za slušanje priče tako što ćete im dati pregled priče i pokazati neke od slika.

Prije čitanja priče, pomozite djeci da razumiju da privatnost postoji kada je neko sam i niko ga/nju ne može vidjeti ili čuti. Privatnost postoji kada ne želimo podijeliti neku informaciju sa nekim. Privatnost postoji kada grupa ljudi ne dijeli svoje postupke sa drugima.

Djeca bi, također, trebala razumjeti da ima stvari koje ljudi žele sačuvati privatnim. To su predmeti privatnosti. Ti predmeti mogu biti telefonski pozivi, ponašanje, i sl. Djeca, trebaju razumjeti da svoje predmete privatnosti čuvamo od neke osobe, grupe ljudi ili neke institucije. Na primjer, telefonski razgovor ne želimo podijeliti sa drugim članovima porodice. Ne želimo da vladini zvaničinici pretresaju našu kuću. U drugoj lekciji djeca će učiti kako se razni ljudi mogu osjećati i ponašati kada je u pitanju privatnost.

Čitajte do prve tačke razgovora u ovom dijelu priče. Zamolite djecu da odgovore na sljedeća pitanja. Neki od mogućih odgovora su navedeni dolje.

• Šta je Karolina htjela zadržati privatnim?

Karolina živi sa jatom Zlatnih ribica. Njihov moto je: “Mi smo ribe iz jata Zlatnih ribica. Mi se držimo zajedno, to je naše pravilo.” Karolina nema priliku da bude sama, udaljena od drugih ribica iz njenog jata. Drugi znaju o svemu što Karolina radi. Druge ribice vide i čuju Karolinu kada se igra. Karolina želi da igra svoje zamišljene igre negdje gdje je drugi neće vidjeti i neće joj se rugati. Karolina želi da bude u mogućnosti da zamišlja da je ona šta god želi da bude u tom trenutku. Karolina želi da zamišlja da je ona opasna ajkula, morski konjić ili bilo šta drugo.

• Od koga Karolina nešto želi sačuvati privatnim?

Karolina želi svoje igre sačuvati privatnim od drugih ribica u jatu. Karolina ne želi da joj se druge ribice rugaju.

• Šta Karolina radi da bi te stvari sačuvala privatnim?

Karolina otpliva od jata Zlatnih ribica. Pokuša da nađe mjesto gdje drugi ne mogu posmatrati njeno ponašanje. Izdvajanje od drugih ne ispunjava Karolinin cilj. Druge ribice i dalje mogu vidjeti Karolinu dok se igra. Karolina se ljuti i viče na ostale ribice: “Zašto me ne ostavite na miru?” Kada odlučimo da želimo biti sami negdje gdje nas niko ne može vidjeti niti čuti, to je jedan vid privatnosti.

Čitajte do druge tačke razgovora u ovom dijelu priče. Zamolite djecu da odgovore na sljedeća pitanja. Uz njih su navedeni neki od mogućih odgovora:

• Šta je Crv htio zadržati privatnim?

Kada je Karolina otplivala od svog jata, srela je Crva. Crv je radio sam. On, također, voli da neko vrijeme provede sam. Karolina i Crv su se upoznali i Crv je rekao da želi da podijeli jednu tajnu sa Karolinom ako ona obeća da neće nikome reći. Crv joj je povjerio da voli da se pravi da je morsko čudovište. Jednom je zamislio da je morsko čudovište i izgledao je tako opasno da je i sebe uplašio. Crv ne želi da drugi znaju da on ponekad zamišlja da je nešto što nije. Ne želi da drugi znaju da se i on nekada uplašio.

• Od koga je Crv htio nešto zadržati privatnim?

Nije navedeno u priči od koga Crv želi nešto sačuvati privatnim. Jednostavno ne želi da iko zna da nekad zamišlja da je morsko čudovište i da se nekad i on uplaši.

• Šta je uradio da bi sačuvao to privatnim?

Crv je svoju tajnu podijelio sa Karolinom. Zamolio ju je da nikome ne kaže. Kada određenu informaciju o sebi ne podijelimo sa drugima, to je još jedan vid privatnosti. U ovom primjeru Crv želi da zadrži informacije o svojim osjećanjima i o svom ponašanju privatnim. Da bi to uradio, zamolio je Karolinu da ne podijeli tu informaciju sa drugima. Rekao je Karolini da ponekad neku informaciju želimo podijeliti samo sa ljudima za koje mislimo da su posebni.

Čitajte do treće tačke razgovora u ovom dijelu priče. Zamolite djecu da odgovore na sljedeća pitanja. Uz njih su navedeni neki od mogućih odgovora.

• Šta je Karolina htjela sačuvati privatnim?

Kada je Karolina prvi put upoznala Crva, on joj je rekao da je njoj potrebno malo privatnosti. To znači da joj je potrebno da ima priliku da bude sama ili da podijeli stvari samo sa ljudima sa kojim ima posebnu ili blisku vezu. Karolina nije mogla prestati da razmišlja o tome što je Crv rekao. Kada se sastala sa Vandom, vođom jata Zlatnih ribica, Karolina je bila izgubljena u svojim mislima. “O čemu razmišljaš?” pitala je Vanda Karolinu.

Karolina je predložila Vandi da otplivaju od ostalih ribica da bi mogle razgovarati. Karolina nije željela da drugi čuju razgovor. Za vrijeme razgovora, Karolina je upitala Vandu da li ona može imati malo privatnosti. Karolina je predložila da možda postoji neko posebno mjesto gdje bi ona svaki dan mogla provesti malo vremena sama. Vanda se složila sa Karolininom molbom. Rekla joj je da svaki dan može provesti malo vremena na tom mjestu. Vanda je, također, rekla da se ribice moraju držati zajedno da bi se zaštitile.

• Od koga je ona nešto čuvala privatnim?

Karolina je htjela da spriječi da druge ribice u jatu Zlatnih ribica čuju razgovor između Vande i nje. Htjela je pitati Vandu da napravi izuzetak sa pravilom o tome da se ribice uvijek drže zajedno. Karolina nije htjela da druge ribice znaju da je to pitala Vandu.

• Šta je uradila da bi te stvari sačuvala privatnim?

Karolina je pitala Vandu da otplivaju od drugih ribica iz jata da bi mogle razgovarati, a da drugi ne čuju razgovor. Ovo je treći vid privatnosti. Dvoje ili više ljudi se odvoje od drugih da bi razgovarali ili da bi nešto uradili za što ne žele da drugi znaju.

1. **Refleksija**

# Riješi problem

Svaka od dolje navedenih situacija pokazuje nekoga ko želi privatnost, predmete njihove privatnosti i od koga ta osoba želi nešto sačuvati privatnim. Pročitajte situacije naglas. Zamolite djecu da odgovore na sljedeća pitanja: Šta osoba u primjeru želi sačuvati privatnim? Od koga ta osoba želi nešto sačuvati privatnim? Neki od mogućih odogovora su navedeni niže u tekstu:

* **Enes voli da pjeva. On pjeva samo kada svi izađu.**

Enes voli da svoje pjevanje sačuva privatnim. Ne želi da iko čuje njegovo pjevanje. Enes čeka da svi izađu prije nego što počne pjevati.

* **Ajla ima ljubimca žabu. Ne želi da to zna njegova sestra. Zamolila je svoju majku da joj to ne kaže.**

Ajla želi da njen ljubimac ostane tajna. Ona tu tajnu želi sačuvati od svoje sestre. Zamolila je svoju majku da ne kaže njegovoj sestri da on ima žabu.

* **Na vratima Ognjenove sobe stoji znak “Molim kucaj prije ulaska.”**

Ognjen želi sačuvati svoju sobu i sve što u njoj radi privatnim. Ognjen to želi sačuvati privatnim od ostalih članova porodice. Ognjen stavlja znak na vrata svoje sobe.

**Praćenje i procjenjivanje**

* Aktivno slušanje i produktivna diskusija
* Ispravno zaključivanje o predmetima i situacijama koje treba zadržati privatnim
* Pravilno rješavanje postavljenih problema.

**Potrebni resursi**

* Slikovnica (tekst) priče „Karolina, zlatna ribica uči o privatnosti“ – 1. dio
* Čart sa ispisanim problemima za refleksiju

**Ideje za domaće zadaće i uključivanje roditelja**

* Skupa sa roditeljima napraviti spisak stvari koje trebaju biti privatne.
* Nacrtati nekoga ko želi imati privatnost.

Korišteni materijal: Obrazovni centar za demokratiju i ljudska prava Civitas, BiH

Vodič: Privatnost